Уз зэрыцIалэм пэщIэт къарур зэщIагъэуIуэ
КъБР-м и Iэтащхьэ КIуэкIуэ Казбек Къэбэрдей-Балъкъэр Республикэм щыIэ эпидемиологие щытыкIэм теухуауэ оперативнэ зэIущIэ иригъэкIуэкIащ.
Зэхыхьэм хэтащ «Роспотребнадзор»-м и управленэу Къэбэрдей-Балъкъэр Республи-кэм щыIэм и унафэщI Пагуэ Жыраслъэн, КъБР-м и Правительствэм и УнафэщIым и къуэдзэ Хъубий Марат, республикэм узыншагъэр хъумэнымкIэ и министр Къалэбатэ Рустам, муниципальнэ щIыналъэхэм я Iэтащхьэхэр.
Пагуэ Жыраслъэн жиIащ щIыналъэхэм сымаджэхэм я бжыгъэм зэрыщыхэхъуэр. Республикэм и санитар дохутыр нэхъыщхьэм къызэрыхигъэщамкIэ, коронавирус узыфэ зэрыцIалэм земыгъэубгъунымкIэ хэкIыпIэ нэхъыщхьэу щыIэр вакцинэхэр зыхегъэлъхьэнырщ.
Хъубий Марат и гугъу ищIащ промышленнэ, мэкъумэш хозяйствэмкIэ IуэхущIапIэхэм эпидемие щытыкIэр екIакIуэмэ, жылагъуэм я узыншагъэр хъума хъун, производствэр къызэтемыувыIэн папщIэ узыфэм зэрыпэщIэт мастэр зэхегъэлъхьэным иIэ мыхьэнэм теухуауэ жыджэру лэжьыгъэ зэрыщрагъэкIуэкIым.
Республикэм вакцинэр щыхалъхьэ щIыпIэу 51-рэ къыщызэIуахащ, ахэр зыгъэпсэхугъуэ махуэ ямыIэу мэлажьэ, зи узыншагъэм къимыхьхэм я унэхэм, IуэхущIапIэхэм мастэр хэзыIу гупхэр макIуэ. Иджыпсту къагъэсэбэп «Спутник-V», «ЭпиВакКорона», «КовиВак» вакцинэхэр — щхьэж зыхуейр къыхихыну хуитщ. Тхьэмахуэ блэкIам мастэ хэлъхьэгъуэу 13800-рэ къаIэрыхьащ, ахэр вакцинэхэр цIыхухэм щрахьэлIэ щIыпIэ хэхахэм трагуэшащ. Мыгувэу иджыри къыхуашэнущ.
Мы махуэхэм ирихьэлIэу вакцинэр зыхрагъэлъхьащ республикэм щыпсэу цIыху 64554-м, абыхэм ящыщу 39125-м етIуанэ Iыхьэри ящIэкIащ. БлэкIа тхьэмахуэм къриубыдэу узыфэ зэрыцIалэм зэрыпэщIэт мастэр хаIуащ цIыху мин 14-м нэблагъэм, ику иту махуэ къэс вакцинэр зэзыхьэлIэхэр минитIым щIегъу.
КъБР-м и Iэтащхьэ КIуэкIуэ Казбек зэIущIэм хэтхэм ягу къигъэкIыжащ узыфэм пэщIэтыфын папщIэ зэман кIэщIым къриубыдэу цIыху мин 270-м нэхърэ мынэхъ мащIэм вакцинэр халъхьэн зэрыхуейр. Республикэм и Iэтащхьэм къалэ, щIыналъэ администрацэхэм я унафэщIхэм пщэрылъ ящищIащ вакцинэр зыхегъэлъхьэным и сэбэпынагъыр жылагъуэм я деж нахьэсыну. «Ди къарур зэщIэдгъэуIуэу лэжьыгъэр щIэдгъэхуэбжьэн хуейщ а унэтIыныгъэмкIэ», — къыхигъэщащ КIуэкIуэ Казбек.
КъБР-м и Iэтащхьэмрэ Правительствэмрэ я пресс-IуэхущIапIэ.
